text: Eks-fodboldtræner accepterer sex-dom
  06 januar 2015 kl. 05.34
  En 45-årige fodboldtræner der 16. december sidste år fik halvandet års fængsel for blufærdighedskrænkelse og for at have haft et seksuelt forhold til en mindreårig pige, anker ikke sin dom.
  Den 45-årige var tilbage i 2011 fodboldtræner for piger i FC Horsens da forbrydelsen stod på.
  Forholdet blev opdaget da pigen betroede sig til en kvindelig træner i klubben, det skriver Horsens Folkeblad tirsdag.
  Fodboldtræneren er dømt for at have haft et seksuelt forhold til pigen, der ifølge anklageren indebar fuldbyrdet samleje samt anden kønslig omgang og for at have sendt sms'er med seksuelt indhold.
  Under retssagen nægtede den 45-årige træner forholdet, men erkendte sms'erne, men nu accepterer han dommen.
  I en mail til Horsens Folkeblad skriver hans forsvarer rene Knudsen:
  - Min klient har meddelt undertegnede, at sagen ikke ankes. Det skyldes flere årsager. Min klient og hans familie ønsker nu kun at sagen afsluttes. herudover har jeg ikke yderligere at tilføje.
  Den 45-årige træner er desuden blevet frakendt retten til både erhvervsmæssigt og i fritiden at arbejde med børn og unge under 18 år.
  